KIRJALLINEN KYSYMYS E-3157/02 esittäjä(t): Yasmine Boudjenah (GUE/NGL) komissiolle. Agent orange -kasvimyrkyn vaikutukset terveyteen ja ympäristöön Vietnamissa.



Virallinen lehti nro 137 E , 12/06/2003 s. 0165 - 0166



KIRJALLINEN KYSYMYS E-3157/02 esittäjä(t): Yasmine Boudjenah (GUE/NGL) komissiolle (5. marraskuuta 2002) Aihe: Agent orange -kasvimyrkyn vaikutukset terveyteen ja ympäristöön Vietnamissa Vuodesta 1962 vuoteen 1970 Yhdysvaltain armeija levitti tuhansia litroja agent orange -nimistä kasvimyrkkyä, joka sisältää dioksiinia. Myrkyn levittäminen tuhosi ympäristöä, ja kaiken lisäksi tuhannet ihmiset kärsivät edelleen vakavista sairauksista (imukudoskasvaimet, syövät, Modgkinin tauti, sokeritauti) seurauksena altistumisesta dioksiinille. Maaliskuussa 2002 epidemiologian, toksikologian ja ympäristöalan asiantuntijat pitivät kokouksen Hanoissa. Kokouksen päätteeksi Yhdysvallat ja Vietnam allekirjoittivat sopimuksen yhteisestä tutkimusohjelmasta, joka käsittelee agent orange -kasvimyrkyn vaikutuksia terveyteen ja ympäristöön. Katsooko komissio, että Euroopan unioni voisi osallistua tutkimusohjelmaan ja auttaa edistämään potilaiden hoitoa? Christopher Pattenin komission puolesta antama vastaus (25. marraskuuta 2002) Komissio panee tyytyväisenä merkille Vietnamin ja Yhdysvaltain välillä tehdyn sopimuksen yhteisen tutkimusohjelman aloittamiseksi Agent Orange -nimisen kasvimyrkyn vaikutuksista terveyteen ja ympäristöön Vietnamissa. Kuten komissio jo totesi vastauksessaan Sarah Ludfordin esittämään kirjalliseen kysymykseen E-2421/01(1), avun antamisesta Vietnamissa Agent Orangelle altistuneille huolehtii pääasiassa Kansainvälinen Punainen Risti, joka tekee yhteistyötä Vietnamin Punaisen Ristin kanssa tätä tarkoitusta varten perustetun, tukea ja kuntoutusta vammautuneille tarjoavan Agent Orange -rahaston (The Agent Orange Fund: Assistance and rehabilitation for disabled people) kautta. Kyseessä on koko valtion alueelle ulottuva ohjelma, jonka tehtävänä on tarjota palveluja paikallisyhteisöille. Yhdysvaltojen, Saksan ja Sveitsin kansalliset Punaiset Ristit tukevat ohjelmaa. Komissolle ei ole toimitettu tukipyyntöä. Yhteisön ja Vietnamin kahdenvälinen yhteistyöohjelma perustuu Vietnamin hallituksen kanssa sovittuun vuosia 20022006 koskevaan strategiaan, joka tavoitteena on helpottaa ja vauhdittaa köyhyyden vähentämistä kestävällä tavalla. Tämän strategian mukaisesti yhteisön ja Vietnamin välisen yhteistyön ensisijaiset painopistealueet ovat seuraavat: - inhimillisen kehityksen lujittaminen toteuttamalla yhtenäisiä maaseudun kehittämistoimia erityisesti eräillä köyhimmillä alueilla ja tukemalla opetussektoria - Vietnamin yhdentäminen kansainväliseen talouteen tukemalla taloudellisia lisäuudistuksia ja maan liittymistä kansainvälisiin ja alueellisiin taloudellisiin rakenteisiin. Monialaiset teemat käsittävät valmistautumisen katastrofeihin, ympäristönsuojelun, kulttuurin ja opetuksen, sukupuolten tasa-arvon ja ihmisoikeuksien sekä hyvän hallinnon edistämisen. Vuosille 20022004 sovitussa kansallisessa maaohjelmassa ohjeellinen 101 miljoonan euron yhteisötuki on kohdennettu ohjelmassa mainittujen ehdotusten täytäntöönpanoa varten. Komission Aasiaan suunnattavan talousarviosta maksettavan tuen määrä on suhteellisen rajallinen. Tämän vuoksi komissio on vakaasti päättänyt käyttää määrärahat mahdollisimman tehokkaasti, ja komission Vietnamia koskeva strategisen painopisteen valinta on auttanut tässä. Vuosien 19962000 yhteistyöstrategian puitteissa sovitut hankkeet, joita pannaan parhaillaan täytäntöön, sisältävät kaksi isoa terveydenhuoltoalan hanketta ja yhden ympäristöalan hankkeen. Komissio on aina valmis tarkastelemaan muita mahdollisesti esille otettavia kysymyksiä, avun tarjoaminen Agent Orangelle altistuneille mukaan luettuna. Komission on kuitenkin varmistettava, että lähestymistapa on tasapainotettu ja kohdistettu. Kahdenvälisen yhteistyöohjelman lisäksi Vietnam kuuluu myös komission horisontaalisten ohjelmien piiriin. Lisäksi Vietnam voi osallistua erityisesti ympäristöä sekä yhteisön tutkimusta, teknologista kehittämistä ja esittelyä koskevaan puiteohjelmaan ja kansalaisjärjestöjen kehitysmaita koskevaan yhteisrahoitusohjelmaan. Mahdollisuutta esittää ehdotuksia näiden ohjelmien seuraavan ehdotuspyyntökierroksen aikana voidaan myös harkita. (1) EYVL C 134 E, 6.6.2002.